बोले- दोस्तों को फिल्म से दूर रहने को कहा..लेकिन विद्युत जामवाल नहीं माने
The Kerala Story Controversy; Producer Vipul Amrutlal Shah Exclusive pcद केरल स्टोरी के प्रोड्यूसर विपुल अमृतलाल शाह और डायरेक्टर सुदीप्तो सेन ने 8 मई को एक प्रेस कॉन्फ्रेंस
द केरल स्टोरी के प्रोड्यूसर विपुल अमृतलाल शाह और डायरेक्टर सुदीप्तो सेन ने 8 मई को एक प्रेस कॉन्फ्रेंस की। इस दौरान पश्चिम बंगाल में फिल्म पर लगे बैन को लेकर विपुल शाह ने नाराजगी जाहिर की। उन्होंने कहा कि उन्हें समझ नहीं आ रहा कि ये राज्य सरकारें और राजनीतिक पार्टियां फिल्म का विरोध क्यों कर रही हैं, जबकि सुप्रीम कोर्ट ने फिल्म को पहले ही हरी झंडी दिखा दी है।
विपुल ने ये भी कहा कि उन्होंने फिल्म इंडस्ट्री से जुड़े अपने दोस्तों से कहा था कि वो इस फिल्म का प्रचार न करें, क्योंकि इससे वे विवादों में पड़ सकते हैं। इसके बावजूद विद्युत जामवाल ने फिल्म का ट्रेलर शेयर कर दिया। इसे लेकर उन्हें काफी ट्रोलिंग का भी सामना करना पड़ा।
गैर बीजेपी राज्य भी फिल्म को टैक्स फ्री करें- विपुल
विपुल से पूछा गया कि बीजेपी शासित राज्यों को छोड़ दिया जाए तो उनकी फिल्म का हर जगह विरोध क्यों रहा है। जवाब में विपुल ने कहा- 'राजस्थान, छत्तीसगढ़ यहां तक कि केरल में भी हमारी फिल्म चल रही है। मध्य प्रदेश में हमारी फिल्म को टैक्स फ्री तक कर दिया गया है।
इसके लिए मैं वहां के सीएम शिवराज सिंह चौहान जी का बहुत शुक्रगुजार हूं। ऐसा करने से लोग और बड़े नंबर्स में जाकर फिल्म देखेंगे। मैं चाहता हूं कि नॉन बीजेपी स्टेट भी इस फिल्म को टैक्स फ्री करें।'
कर्नाटक इलेक्शन से फिल्म की रिलीज का कोई कनेक्शन नहीं
विपुल से पूछा गया कि ये फिल्म कर्नाटक के इलेक्शन के समय ही क्यों रिलीज हुई है। जवाब में उन्होंने कहा, 'हमने इस फिल्म पर 3 साल पहले ही काम करना शुरू कर दिया था, उस वक्त थोड़ी सोचा था कि कर्नाटक का इलेक्शन अब होगा। इलेक्शन तो इस देश में होते ही रहते हैं, तो इसका मतलब क्या कि हम फिल्में ही न रिलीज करें।'
फिल्म किसी धर्म के खिलाफ नहीं
एंटी मुस्लिम फिल्म होने के आरोपों पर विपुल ने कहा, 'मैं पहले भी कई बार कह चुका हूं कि हमारी फिल्म किसी भी समुदाय और जाति के खिलाफ नहीं है। ये सिर्फ और सिर्फ आतंकवाद के खिलाफ है। इस मसले में जिसे पॉलिटिक्स करना है वो करे लेकिन फाइनल जवाब ऑडियंस देती है।'
बंगाल सरकार के खिलाफ कानूनी कार्रवाई करेंगे 
विपुल शाह ने ये भी कहा कि अगर राज्य सरकारें हमारी बात नहीं मानेंगीं, तो हम कानूनी कार्रवाई करेंगे। विपुल ने तमिलनाडु के उन थिएटर्स मालिकों पर भी गुस्सा जाहिर किया जिन्होंने फिल्म की स्क्रीनिंग रोक दी है।
उन्होंने कहा. 'तमिलनाडु में एक व्यक्ति ने धमकी देकर इस फिल्म को रिलीज होने से रोक दिया। मैं वहां की DMK और कांग्रेस की सरकार से निवेदन करूंगा कि वे जल्द से जल्द इस पर एक्शन लें और इस फिल्म को रिलीज करें।'
गर फिल्म की स्क्रीनिंग हुई तो राज्य की शांति-व्यवस्था बाधित हो सकती है- ममता
द केरल स्टोरी को पश्चिम बंगाल में बैन करने के बाद मुख्यमंत्री ममता बनर्जी ने कहा है कि अगर फिल्म की स्क्रीनिंग हुई तो राज्य की शांति-व्यवस्था बाधित हो सकती है। उन्होंने मुख्य सचिव को दिए आदेश में कहा है कि अगर कोई आदेश का उल्लंघन करते दिखे तो उस पर सख्त कार्रवाई की जाए।
सरकार की तरफ से जारी आदेश में भी यही कहा गया है कि अगर किसी थिएटर में फिल्म चल रही हो तो उसे तत्काल हटा लिया जाए। ममता ने एक प्रेस कॉन्फ्रेंस में कहा है कि उन्हें आशंका है कि द कश्मीर फाइल्स और द केरल स्टोरी के बाद अब बंगाल फाइल्स बनाने की भी तैयारी की जा रही है। बीजेपी इसे फंडिंग कर रही है।